
Az országimázs fogalma a globalizáció következtében egyre nagyobb szerephez jut, hiszen az országoknak szükségük van egy pozitív nemzetképre, ami alapján identifikálni tudják magukat. Napjaink gazdaságát meghatározó, sokak által már a világhatalmak közé sorolt országok egyike Kína, mely a világválság begyűrűződése által még kiemeltebb szerephez jut. A Kínáról alkotott kép a gazdasági és a technológiai fejlődés ellenére kételyekkel és negatív asszociációkkal teli, melyet az ország számos törekvéssel igyekszik orvosolni – a legkiválóbb alkalom erre a 2008-ban Pekingben megrendezett olimpia volt. Milyen hatásai lehetnek az olimpiának az ország imázsát tekintve? Milyen eszközökkel formálható a negatív imázs Kína iránt? Valóban annyira negatív Kína imázsa? Dolgozatomban az országimázs fogalmi behatárolásán túlmenően nemzetközi szekunder és egyéni primer kutatások segítségével keresem a fenti kérdésekre a választ.

Az országimázs elméleti háttere

„Ma az imázs minden” – állítja Haig (2003, p.3). Az imázs (jelentése: kép, képmás)  körülöleli a fogyasztók választását egy-egy termékkel kapcsolatban, kialakítja az attitűdöket, s pozitív, illetve negatív asszociációkat is ébreszt. Tehát az imázs leképeződése nagy mértékben függ a személyes tapasztalatoktól, beállítódástól, valamint a szubjektum minőségétől.

Az imázs fogalom felfogásom szerint párhuzamba állítható Totth (1996) véleményével, miszerint az imázs esetében „az adott objektum jegyeinek a szubjektumban való tükröződéséről van szó”. „Az image az a kép, amely egy adott vállalatról, termékről vagy márkáról adott emberekben kialakul, és kialakulását, milyenségét számtalan tényező motiválja. Mivel objektívan létezik, fontos, hogy ezt megismerjük, mert csak ennek birtokában lehet a marketingeszközöket úgy bevetni, hogy a szóban forgó kép pozitívan változzon.” (Totth, 1996. p.7)

Az imázs nemcsak termékekre, vállalatokra értelmezhető, hanem a nemzetek esetében is létező fogalom. Az országimázs fogalma a szakirodalomban fiatalnak minősül, azonban számos definíció alapját is képezi, így nem tekinthetünk el a globalizáció korában fontosságától.. Kotler definíciója az országimázst a különböző hitek, ideák, benyomások összességeként értelmezi, melyet az emberek egy bizonyos országról magukban hordoznak. (Kotler et. al., 1993, p. 141.) Polémia tárgyát képezi az „esernyő funkció”, illetve „összetett termék” szerinti megközelítés (Szeles, 1998), valamint a hagyományos imázs-modellben sokan a vállalati imázshoz hasonlítják az országimázst. (Sándor, 1997) Az „esernyő funkció” szerint miszerint az országimázs tartalmi elemeit, összetevőit, tartalmi tényezőit az adott ország konkrét termékei, márkái, különböző szervezetei együttesen alkotják. Az „összetett termék” esetében pedig az országimázs elemek sokaságára bontható fel, mely megfeleltethető a termékimázs felfogásának, azonban az országimázs jellemzői sokrétűbbek, összetettebbek, mint a termékeké.

Az országimázs felfogásom szerint magában foglalja az adott nemzet kulturális értékeit, az adott ország polgárainak mentalitását, magatartásmintáját, saját termékeit, vállalatait, egyéb szervezeteit belső szemmel. Külső szemmel nézve kiegészül a nemzetközi megjelenéssel is, mely megmutatkozhat a nemzetközi kooperativitás, diplomácia, nemzetközi rendezvényeken való szereplés, valamint a környezettudatos magatartásforma terén is.

Az országimázs számos elemmel rendelkezik, mint például a nemzeti hagyományok, szimbólumok, öltözködés, színek, építészet, irodalmi alkotások, társadalmi szokások. 
A belső és külső imázs elkülönítése rendkívül fontos, hiszen míg az előbbi az adott ország polgárainak véleményét tükrözi a saját országáról, az utóbbi a többi nemzet véleményét, attitűdjét, tapasztalatait közvetíti a vizsgált országról.

Az országimázs tényezői és meghatározó eszközei folyamatosan változnak, a marketing fejlődésével párhuzamosan. A marketingkommunikációs eszközök mellett a politikának és sok esetben az államnak mint intézménynek meghatározó szerepe van az országimázs alakulásában, formálásában, hiszen egy ország önmagáról alkotott képének megváltoztatásában nemcsak pénzügyi erőforrások megléte, hanem a szervezeti összetartás, s egy egész nemzet együttes felkarolása is szükséges. Véleményem szerint fontos, hogy az országimázs-stratégia kialakítása során elsőként a belső imázsra helyezzük a hangsúlyt, mely időigényesebb és merészebb vállalkozás, de mindenképp célravezetőbb.

Az országimázs vizsgálatakor az információ szerepe kitüntetett. „Az országimázst az adott országról/nemzetről szerzett tapasztalatok, vélemények és – legfőképpen – információk alkotják.” (Szeles, 2001, p.96.), mivel minél inkább ismert egy ország, annál több ember képes megkülönböztetni a vele kapcsolatos pozitív és negatív értékeket. Nemcsak maga az információ, hanem az információ minősége is döntő lehet, hiszen kutatások bizonyítják, hogy az emberek jobban vonzódnak az olyan országokhoz ahol konzisztens üzenetekkel magabiztos képet mutatnak magukról (Ramo, 2007). 

Az országimázshoz szorosan kapcsolódó fogalom, melyet a későbbiekben is gyakran említek, a „country of origin”, azaz országeredet-hatás, mely Levy (1996) megfogalmazása szerint a termékeket, márkákat identitással és üzenettel tölti fel, mely a termék származási helyének feltüntetése mellett tükrözi a nemzeti identitástudatot is (Aaker, 1996, idézi Verlegh, 2006).

Zeynep és Maheswaran (2000) véleménye szerint két különböző kultúra létezik: kollektivista és individualista. Az individualista kultúrákkal ellentétben, ahol a termék kivételesen jó tulajdonságai alapján választanak a fogyasztók, a kollektivista kultúrák fogyasztói sokkal inkább ragaszkodnak és hűek maradnak a hazájukhoz, s ezt termékvásárlásaik is tükrözik. Így elmondható, hogy a különböző kultúrák befolyásolják az országeredet-hatást. 

Az országeredet-hatást a következő tényezők alakíthatják: a gazdaság, a technológia, a jóléti index, a szabályozó mechanizmusok, a kormány, az üzleti történelem. (Venture Republic, elérhető interneten: www.venturerepublic.com. Letöltés dátuma: 2009. január 20.) 

Az országmárkázás különböző területeket és eszközöket ölel fel annak érdekében, hogy ezek együttes szinergiahatásaként egy erős márka születhessen. Ilyen területek a turisztikai látványosságok, események, az infrastruktúra, ár, minőség, biztonság, szépség, a turizmus ösztönzése együttesen az üzlet és az oktatás ösztönzésével. A turizmus a világ minden táján része az országmárkázásnak. (FutureBrand, 2008) De milyen egyéb eszközei lehetnek? A cikk alapján erre is választ kapunk. 

Miért éppen Kína? – A téma fontossága

Kína esetében az országimázs vizsgálata kiemelten különleges területekre enged betekintést, hiszen Kína a kulturális egyedisége, s egyben az 56 nemzet általi sokszínűsége mellett a gazdasági és technológiai erőfölényének növekedésével is izgalmas területnek bizonyul. 

Sokan hallhattuk már az alábbi mondást: „Minden 6. ember kínai.”. A mondás valóban közelít a valósághoz, hiszen Kína jelenleg 1,330,044,605 fős (2008 év közepi adatok) (elérhető interneten: http://geography.about.com. Letöltés dátuma: 2009. január 20.) lélekszámával a legnagyobb és egyben legdinamikusabban fejlődő piacnak bizonyul. Nemcsak az országba importként beáramló áruk, s azok vezetésével kell számolni, hanem a Kínából kiáramló export, munkaerő és a kínai cégek egyre nagyobb számban fellelhető globális jelenléte is számottevő, melyre a jövőben is nagy figyelmet kell szentelni. 

Számomra Kína felettébb különleges: a távol-keleti kultúrák iránti érdeklődésem következtében figyelemmel kísérem ezeknek az országoknak a tevékenységeit, melyek közül Kína kiemelkedik. Véleményem szerint Kínában hatalmas lehetőségek rejlenek, nemcsak az országimázs vonatkozásában, s az ambivalens érzelmektől eltekintve, melyet az elnyomás, a politika és a szabadságjogok korlátozása okoz, érdemes közelebbről is megismerni ezt a nyugati kultúráktól merőben különböző „óriásországot”.

Kína belső és külső imázsa az olimpia előtt
Kína esetében a belső és külső imázs egyértelműen más képet mutat számunkra. A belső imázs (Ramo, 2007 kutatása alapján) a nacionalizmus és egyben a patriotizmus jegyeit viseli magán (Poppe (1998) szerint a nacionalista viselkedést gyakran patrióta érzelmek generálják), hiszen a külső imázzsal ellentétben sokkal markánsabb eredmények születtek, melyet a kínai emberek öntudata, saját nemzete irányába tanúsított büszkesége is magyarázhat. 

1. ábra
Kína belső és külső imázsának eltérései

Forrás: Ramo (2007)
Azonban érdemes kiemelni azt a tényezőt, hogy a kínai emberek egyre kevésbé érzik egyedinek, különlegesnek magukat (Ramo, 2007). Ez abból a tőből fakadhat, hogy Kína megnyitotta kapuit a globalizáció felé, s ez nem kegyelmez a fogyasztók magatartásának változásának, a társadalmi átalakulásnak sem – egy újabb fogyasztói társadalom van kialakulóban, mely kellő elővigyázatosság nélkül a hagyomány és tradíciók rovására fejlődhet.

A külső imázs kevésbé markáns jegyei még azzal a ténnyel is magyarázhatók, hogy a világ országai a sokáig falai között élő Kínáról még ma is kevés információval rendelkeznek. 

A külső imázs másik fontos nemzetközi kutatása az Anholt-féle Nation Brand Index
, mely 2007-ben egy külön riportot készített Kína rangsorban való visszaesésének: a vizsgált 38 ország közül Kína a 23. helyet foglalta el, ami az Anholt-hexagon által vizsgált területeken (elemei: külpolitika, az ország kultúrája, az export, a beruházási lehetőségek, piaci feltételek, a turizmus, az emberek) hanyatlást vont maga után. A legrosszabb eredményeket a migráció és a beruházási dimenzióban érte el Kína, különösképp abban a kérdésben, hogy az emberek mennyire hajlandóak Kínába költözni, illetve ott élni és dolgozni – ez az ún. „talent magnet” kérdés, melyben 14%-os csökkenés figyelhető meg Kína esetében. 

A 2008-as Anholt Nation Brand Index és Gfk közös kutatása még az olimpia előtti állapotokat mutatja, miszerint további hanyatlás figyelhető meg. Az 50 országot vizsgáló kutatás szerint Kína a 28. helyet foglalja el Magyarországgal egyetemben, mely ismét sok kérdést felvet. Kína és Magyarország hatalmi befolyását tekintve korántsem tekinthető egyenrangúnak, illetve egyéb demográfiai és földrajzi különbségek is kézzelfoghatók. Azonban párhuzamot lehet vonni a termékek megítélésében, azaz a „country of origin” hatásban, illetve a negatív, nem szándékolt PR események médiában való megjelenésének hatásaiban. A jelenséget, miszerint mind Kína, mind Magyarország országimázsa hanyatlik, illetve a kutatás szerint a rangsorban egy helyet foglalnak el, s ennek lehetséges okait, stratégiai megközelítését és részletezését szakdolgozatomban fogom feltárni.

Kína külső imázsa hazánkban

Hazai viszonylatban is megfigyelhető a Kína iránti negatív attitűd, hiszen az egyéni primer kutatásom alapján is levonható ez a következtetés. A kutatást kérdőíves felmérés segítségével készítettem el, budapesti egyetemisták körében. A minta nagysága 178 fő, s a kérdőív során nyitott és zárt kérdéseket is alkalmaztam, mértem a spontán és támogatott márkaismertséget, illetve a Likert-skála segítségével felmértem az Anholt-hexagon területei iránti attitűdöt. A kutatás eredményei rendkívül jól azonosíthatók számos nemzetközi kutatás eredményeivel, s ezt az adott felmérés eredményeikor megemlítem a későbbiekben is.

A kutatás egyik legérdekesebb része a Kínával kapcsolatos pozitív és negatív spontán asszociációk voltak, melyet az alábbi táblázatok foglalnak össze:

1. Táblázat
Pozitív vélemények Kínáról

	Kategória
	Említések száma

	I. KULTÚRA
	94

	- kultúra
	18

	- ősi, hagyomány,múlt, tradíció
	19

	- gasztronómia
	32

	- tudomány
	11

	- építészet, kínai Nagy Fal
	18

	II. KÖRNYEZET
	16

	III. EMBEREK
	20

	- szorgosak
	10

	- olcsó munkaerő
	4

	- kedvesség/összefogás
	6

	IV. GAZDASÁG
	28

	- fejlődés
	15

	- termékek (olcsó)
	13

	V. OLIMPIA
	11

	VI. EGYÉB (vallás, saját emlék, jelképek)
	18

	Összesen említések száma:
	187

	 Válaszadók száma:
	170


Forrás:

2. Táblázat

Negatív vélemények Kínáról

	Kategória
	Említések száma

	I. POLITIKA
	44

	- diktatúra, kommunizmus
	28

	- elnyomás, Tibet, kizsákmányolás
	16

	II. EMBEREK
	54

	- tömeg, zsúfoltság, túlnépesedés, sokan vannak
	45

	- szegénység
	6

	- bevándorlás
	3

	III. KÖRNYEZET
	15

	- szennyezettség
	15

	IV. TERMÉK
	50

	- olcsó, rossz minőség
	30

	- hamisítvány, made in china
	8

	- sok, piac, kínai boltok
	12

	V. GASZTRONÓMIA
	5

	- kutyát esznek
	5

	VI. EGYÉB
	14

	- (atomhatalom, elektronika, olimpia, veszedelem, születésszabályozás, nyelv…)
	14

	Összesen említések száma:
	182

	Válaszadások száma:
	172


Forrás:
A magyar fiatalok számára egyértelműen a kínai kultúra a legpozitívabb asszociáció, mely felöleli a tradíciókat, a gasztronómiát és az építészetet is. A negatívumoknál pedig a kínai emberekkel kapcsolatos említések (pl. szegénység, bevándorlás, tömeg, zsúfoltság) mellett a kínai termékekkel és a kínai politikával kapcsolatosan érkezett a legtöbb válasz.

A kínai termékekkel kapcsolatosan az Interbrand által (lásd később) készített kutatás eredményeihez hasonló következtetéseket lehet levonni, miszerint a kínai termékekkel kapcsolatos első asszociációk egyike a silány minőség és az olcsóság, mely Kínával kapcsolatos negatív „country of origin” –t eredményez. Így a „Made in China” márkának a mielőbbi reformálása szükséges.

A spontán és a támogatott márkafelismerés alapján is a Wink elsöprő győzelmet aratott a többi kínai márka felett, hiszen Magyarországon elterjedt sportruházati cikkeivel a Wink márka. Azonban a második helyen az Interbrand kutatásában első helyen álló Lenovo áll, mely a design-os notebook-jaival és az IBM notebookok felvásárlásával híresült el hazánkban. Jelenleg is készítek egy lekövető kutatást, mely az olimpia utáni állapotokat térképezi fel, s előzetes hipotéziseim egyike, hogy a Lenovo ismertsége az olimpia által drasztikusan nőtt, hiszen egyedüli globális főszponzorként jelent meg a Pekingi Olimpián, valamint a technológiai hátteret is a Lenovo biztosította.

A kutatásból levonható az a konklúzió, miszerint egy erőteljes információhiány áll fent Kínával kapcsolatban, illetve gyakran a távol-keleti országok blokkjaként nem tudják megkülönböztetni a magyar fiatalok a többi ország sajátosságaitól.

Az olimpiával kapcsolatos kérdésben a megkérdezettek általánosságban az olimpia évével és városával tudtak asszociálni, azonban a szennyezettség problematikája is felmerült, s egyéb negatív konnotációjú vélemény is szerepelt, mint például veszély, érthetetlen. A Likert-skála elemzésekor az olimpiával kapcsolatosan nem született meghatározó vélemény, ami arra engedett következtetni, hogy az olimpia előkészületeivel kapcsolatosan nem jól informáltak a magyar fiatalok, illetve az előbb felvázolt általános információhiány is szerepet játszhat ebben.

The Olympic Effect - Az olimpia országimázs-formáló ereje 

Az országimázs, mint már említettem, számos eszközzel alakítható. Felhasználja a marketingkommunikáció teljes eszköztárát, de mégis a legkiemeltebb szerepet a Public Relations, illetve az eseménymarketing kapja. Kína esetében a 2008-ban megrendezett pekingi olimpia nem titkolt szándékkal egy hadjáratot indított Kína országimázsának javítása érdekében. A „javítás” szó nem véletlen, hiszen ha azt a szóösszetételt halljuk, hogy kínai termék vagy kínai étel, sokak fejében negatív asszociációk és gondolatok alakulnak ki. Ennek egyik fő felelőse a Kínával kapcsolatos negatív „country of origin”, mely a „Made in China” label-lel mindenki számára ismerős és hírhedt, annak ellenére, hogy ma már a legnagyobb presztízsű luxusmárkák is Kínában gyártják termékeiket (gondoljunk csak a textiliparra, mely Kínában virágzik az olcsó alapanyagok és munkaerő miatt). A pekingi olimpia egy rendkívüli lehetőség volt Kína számára, hogy a világban elfoglalt helyét és országimázsát összehangolja, hiszen egyetlen marketing akció sem tud olyan sikeresen és hűen, ennyi információtartalommal és ennyi különböző világhoz eljutni, mint az olimpiai játékok.

A három pillér

Az olimpia Kína életében az országimázs leggyengébb pontjaira hívta fel a figyelmet, melyet az olimpia három pillérének, stratégiai elvének is neveznek (Pegazus Sport Tours Kft. Szerinti beosztás): Zöld Olimpia, Technológiai Olimpia, Emberközeli Olimpia. A Zöld Olimpia természetesen a környezetvédelmi intézkedések minőségének javulását és mennyiségének növekedését vonta maga után. A legsúlyosabb probléma Pekingben a szmog, mely ellen számos intézkedéssel védekezett Kína: a tömegközlekedés infrastruktúrájának bővítése, az autóközlekedés korlátozása, zöld övezet (a 3km hosszú zöld övezetű Green Olympic) kiépítése.

A szakirodalomban a környezettudatos magatartást gyakran kapcsolják az országimázs fogalmi körébe, mivel erős nemzetkép-alakítóként jelenhet meg az emberek szemében, így Kína eddigi környezetszennyező viselkedésének megreformálása a szigorú NOB szabályok megfelelése érdekében az országimázs újjászületéséhez is vezethet.
A Technológiai Olimpia lett a 2008-as olimpiának a fő jelszava: az első teljes egészében HD felbontásban sugárzott olimpiai közvetítés, illetve az újabbnál újabb technológiai fejlesztések és a digitalizáció bemutatására is sor került. Ebben a legnagyobb szerepet a Lenovo játszotta, mely egyedüli globális fő szponzorként kellő figyelmet tanúsíthatott magáénak.

Az Emberközeli Olimpia megvalósítása Kína esetében kétségekkel teli volt, hiszen Kína megtestesíti a szabadságjogok korlátozásának, a cenzúrának és az elnyomásnak az országát. Így az olimpia előtt számos kitelepítés, száműzés és még börtönbe zárás is megtörtént, mely az emberek eltűnésével járt, s szeretteik sok esetben nem kaptak előzetes, sőt, még utólagos információt sem. A média, kiemeltképp az internet cenzúrázása pedig az olimpia előtt szokványos, mindennapi jelenség volt, aminek a felszámolását ígérte az állam az Emberközeli Olimpia megvalósítása érdekében. Ez nem valósult meg az Olimpia alatt, mivel a kompromittáló videókat a videómegosztó portálokról törölték (ezek közé tartoztak a tibeti lázadásokról készült felvételek, illetve az olimpiát nyitó gála főpróbájának megörökített percei), valamint ’helytelen’-nek minősítést kaptak a CNN, BBC World és Google News oldalak. (Forrás: news.cnet.com, letöltés dátuma: 2009. január 30.) A „Nagy Tűzfal” névre elkeresztelt projekt cenzúrázza az olyan tartalmakat, amelyek nem összeegyeztethetők a kormány által sugározni kívánt imázzsal. A 21.században az internet ilyen mértékű cenzúrázása és sok esetben korlátozása véleményem szerint csakis rombolni tudja az ország imázsát.

Nem ritka eset az Kínában, hogy a kínai emberek elől szándékosan zárják el a nem kívánt tartalmakat,  információkat, melyet egy interjúalanyom személyes élményével is alátámaszthatok, miszerint 2008 tavaszán Kínában tett látogatása során a vonaton vele együtt utazó kínai ember csupán a hideg miatt nem utazna szívesen Tibetbe, nem pedig az ott zajló harcok miatt, melyről természetesen nem volt tudomása.

Az Olimpia és a Média

Nemcsak az előzetes készülődések és stratégiák alakítják az olimpia imázsformáló erejét, hanem az a tény is, hogy az olimpia egy világraszóló esemény, melyet a világ minden pontján sugároznak az érdeklődő nézőknek. Így mind a kultúra, mind pedig a stratégia megvalósítása a világon mindenkihez eljuthat, ami a 2008-as olimpia esetében rekordot döntött: minden idők legnézettebb olimpiája volt. Az olimpia utolsó napját közel 1,3 milliárd ember követte a televíziója előtt, ami megfelel Kína lakosságának. (Elérhető interneten: www.chinadaily.com. Letöltés dátuma: 2009. január 30.) A befektetők és reklámozók az olimpia révén felismerték a lehetőséget a kínai televízióban, mely piac még viszonylagosan új a kereskedelmi televíziózás terén, és megrohamozták őket. Ez a jövőben ahhoz vezethet, hogy a legnézettebb televíziónézési rekordok ezentúl Kínából származnak majd, hiszen a most legnépszerűbb programok kb. 500 millió embert kötnek televízió készülékük elé. Ez 200 millióval több nézőt jelent, mint amennyi az USA lakossága. Márpedig ez a programkészítők és a reklámozók részéről is meggondolandó különbség.

Az olimpia az előzetes számítások, s saját véleményem és kvalitatív kutatásaim szerint is kiváló, vissza nem térő alkalmat nyújtott Kínának, hogy a világ tudomására hozza nagyságát, technológiai fejlettségét, s megdöntse azokat a sztereotípiákat, melyet a világ minden részéről tanúsítanak felé.

Imázs az olimpia után
A Pekingi Olimpiai Játékok valóban a legkülönlegesebb olimpiák egyike, hiszen Kína megmutatta nagyságát, s egyben erejét is: a technológiai erőfitogtatás mellett a 2008 egységesen 170 cm magas férfiúk tánca, a csinos kislány playback-je, valamint a megkérdőjelezhető, digitálisan manipulált tűzijátékok sora Kínára jellemző módon megmutatta a hatalmat, s azt, hogy „Kína ezt is megteheti”. Azonban egyértelműen kijelenthető, hogy az olimpia tökéletesen szervezett volt, a nyitó és záró gála egyenesen felülmúlhatatlannak bizonyult, s Kína valóban megtett mindent, hogy nemzetközileg elismerjék, s növelje az ország imázsát.

Kína nemcsak szervezői tehetségét mutatta meg, hanem az egyes számokban is kiemelkedő eredményeket ért el: Kína nyerte el a legtöbb érmet szerző ország címét, s ezzel az „Olimpia nyertesének” is nevezhetjük. Ezzel a belső imázsa Kínának, a büszkeségérzet országa állampolgárai irányába erőteljesebb növekvésnek indult, s egyfajta üzenetként értelmezhető a világ felé, miszerint Brand China újraszületőben van.

A belső imázsa Kínának FutureBrand: CBI 2008 alapján az alábbiakban foglalható össze: kézzel fogható a nemzeti büszkeség az olimpia után, s ez a büszkeség mind Kína történelmére, mind jelenlegi sikereire, mind pedig a jövőre nézve érvényes – a kínai állampolgárok hisznek abban, hogy országuk szuperhatalmi pozícióba kerül, s a világ eseményeire nagy befolyással lehetnek a közeljövőben. (Elérhető interneten: www.slideshare.net. Letöltés dátuma: 2009. január 30.)

Kína külső imázsa az FutureBrand értékelése szerint a ’Rising Star’ és a ’Most Impressive Last Year’ szavakkal jellemezhető leginkább, hiszen ezekben a csoportokban az 1. helyet foglalta el a rangsorban. A pekingi olimpia által a legtöbbek által látogatott és nézett desztináció Kína volt, s az érzékelhető ókori civilizáció, az ország természetes szépsége, illetve a nagyra becsült művészeti kincsei miatt emelkedett ki az országok közül. Azonban ha tüzetesebben megvizsgáljuk az egyéb ismérv szerinti rangsorolásokat, Kína minden témakörben, ahol az első 10 között szerepel, 1-2 helyes visszaesést produkált.  Ezek a témakörök az ’Authenticity’, ’Art&Culture’, ’Ideal for Business’ voltak. (Elérhető interneten: www.slideshare.net. Letöltés dátuma: 2009. január 30.)

Made in China

Az Interbrand által készített Made in China kutatása 2008-ban már az olimpia utáni eredményeket is tartalmazza. A kutatást 776 fős mintán végezték el 2008 szeptemberében, az Olimpiai Játékok utáni 2 héttel globális viszonylatban internetes felmérés segítségével. A nemzetközi kutatás Kína országimázsát vizsgálta, illetve feltérképezte a „Made in China” brand szerepét, valamint néhány jelenlegi stratégiai jellemzőt is feltárt az olvasók számára. A jelenlegi állapotot kritikus jelentőségűnek véli az Interbrand Kína országimázsának javítása szempontjából, hiszen az olimpia után lehetőségek tárháza nyílik meg az ország előtt, melyet megfelelőképpen kell kiaknázni.

A válaszadók 12%-a vallotta azt, hogy az olimpia növelte Kína imázsát, azonban a kínai termékek iránti bizalmatlanság az egyéni primer kutatással összhangban azt mutatja, hogy csupán a válaszadók 6%-a vásárolná meg a kínai eredetű termékeket. A kínai termékekkel kapcsolatos asszociációk szintén megegyeznek az egyéni primer kutatás eredményeivel, miszerint a válaszadók a kínai termékeket leginkább az ’olcsó’ jelzővel társítják, azonban az is kiderült az eredményekből, hogy a legfontosabb jellemzők közé a ’minőséget’ és a ’biztonságot’ társítják a válaszadók, így a kínai termékek imázsának is ebben az irányban kell tovább haladnia a fejlődés érdekében.

2. ábra
Az egyes kínai márkák ismertsége %-os megoszlásban

[image: image2.emf]
Forrás: Interbrand: Made in China, 2008

A márkaismeret szintén párhuzamba állítható az egyéni primer kutatás eredményeivel, hiszen az Olimpiai Játékok globális szponzorként való szereplése után a Lenovo márkát a megkérdezettek 46%-a ismerte (ld. 2. ábra), s ezzel megkockáztatható az a kijelentés, miszerint a Lenovo lesz Kína első globális márkája.

3. ábra
A kínai márkák különböző termékkategóriák piacain való lehetőségei

Forrás: Interbrand: Made in China, 2008

Az interjúalanyok szerint Kína a személyi számítógépek és laptopok, valamint egyéb személyi elektronikai cikkek és mobiltelefonok területén válhat globális piacvezetővé, hiszen mindegyik terület 30% fölötti értékelést kapott. A felmerülő lehetőségek között természetesen Kína fejlődő piacokon való megjelenése, imázsépítése, a nemzetközi és gazdasági kapcsolatok ápolása szerepel, amelyre Afrikában már évek óta felfigyelhettünk, hiszen egyre több kínai ember jelenik meg az afrikai országokban. A célországok között szerepel még Brazília, India, Oroszország és Kelet-Európa is.
Melamin és az imázs

Az országimázs javulása nem rövid távú folyamat, így nehéz előre prognosztizálni, milyen mértékű hatást eredményez, azonban erre mutató biztató jelek már vannak. Az olimpia után közvetlenül felmerülő mérgező melamin-botrány komolyan befolyásolhatta az olimpia sikerességét, hiszen az emberek s gyermekeik egészsége forgott kockán a tejben megtalálható mérgező anyagok miatt. Az Interbrand által 2008 szeptemberében készített kutatás kiterjedt erre a jelenségre, s vizsgálta mind az Olimpia sikerességét, valamint a tej-botrány negatív hatását országimázs szempontból. Míg az Olimpia 12%-kal növelte az ország imázsát, addig a melamin-botrány 10%-kal csökkentette a Made in China labellel felruházott termékek iránti bizalmat. Az előbbibe 42 milliárd dollárt fektetett az állam, míg az utóbbiból anyagi és vagyoni kárai mellett gyermekéletek is áldozatul estek, így a valódi kár nagysága felbecsülhetetlen.

Imázs a Kínában látogatók szemében 

A Communication University of China ( a továbbiakban CUC) által készített legújabb kutatás szerint az országot jobban kedvelték az Olimpia megrendezése után, annak ellenére, hogy még mindig negatívan vélekednek egy-egy megnyilatkozásáról Kínának (elérhető interneten: www.chinadaily.com.cn, letöltés dátuma: 2009. január). A kutatás 2400 külföldi személyes pekingi és internetes megkérdezéssel zajlott le az olimpia előtti, alatti és utáni időszakban, 2008. július 23-tól szeptember 9-ig a Likert-skála módszerét alkalmazva. A kutatásban résztvevő országok Nagy-Britannia, Szingapúr, USA, európai országok voltak. A felmérés a magyar diákok körében felismert információhiányt is alátámasztja, hiszen az olimpiai események zajlása alatt a megkérdezettek 60 %-a nem tudott választ adni arra a kérdésre, hogy ki is Kína elnöke. A kutatás megegyezik az Interbrand eredményeivel, miszerint a megkérdezettek körében 10 %-kal nőtt a Kína iránt pozitív érzelmet táplálók köre. Érdekességképp megemlítem azt az eredményt is, hogy azok között, akik bejárták Kínának szélesebb területeit is, alacsonyabb értékeket adtak a kínai emberek barátságával és titoktartásával kapcsolatosan.

Imázsalakítási lehetőségek Kína számára

Kína az olimpia után maximális célként a „white brand”-et tűzheti ki célul: az eddigi negatív „bemocskoló” tényezőktől megtisztult, harmonikus országimázsképet kell elérni, melyhez számos eszköz szükséges a marketingkommunikáció eszköztárán kívül is.
Média

Kína imázsa a legújabb 2008-as Anholt Nation Brand Index szerint ismételt hanyatlást bizonyított, mely az olimpia pozitív hatásait még nem tükrözi, így természetesen nem lehet csupán az olimpiára alapozni az imázs alakulását. A kezdőlökésnek számító olimpia kiváló alkalom arra, hogy Kína új stratégiát, merészebb vállalkozást indítson globálisan az országimázs javításának érdekében. Ehhez a marketingkommunikáció eszköztárát felhasználva kiemelném a 21. század nélkülözhetetlen médiumát, az internetet: az internet a legtöbb médiakampány elengedhetetlen része napjainkban. A Youtube-ra feltöltött pozitív imázsfilmek Kínáról nem bizonyulnak elegendőnek, hiszen ezek főként a gyönyörűséges tájat helyezik előtérbe, illetőleg a negatív erőszakos tibeti lázongásokról szóló kalózfelvételek csak rontanak a már meglévő imázson. Az internetpenetráció folyamatosan növekvőben van az egész világon, melyben Kína az egyik húzóerő lakosságának számát, valamint a fogyasztói társadalom kialakulását tekintve. Egy egységes Kína országimázsát ápoló angol nyelvű honlap elengedhetetlen része a stratégiának, mely mind turisztikai központként, mind pedig információs központként működne az oda látogatók számára. Újabb és újabb szolgáltatások bővítésével lehet a látogatók számát növelni, mint például „Ki tud többet Kínáról?” verseny értékes nyereményekkel.

Az olimpia nézettségi adatai komolyan elgondolkoztathatják a nagy televíziótársaságokat, illetve a médiában dolgozókat, hiszen Kína fogyasztói társadalommá válásában a televízió is szerephez jutott: egyre több és több háztartás rendelkezik készülékkel, s a televíziónézési szokások is a nyugati kultúrákéhoz hasonlatos. Így jogosan felmerülhetett egy egységes kínai televíziócsatorna létrehozása angol nyelven, mely Európában, Amerikában és a Távol-Keleten is fogható lenne, akárcsak a CNN vagy a BBC.

Minőség és minőségellenőrzés

További lehetőség a kínai termékek egységes minőségi ellenőrzése, illetve egy egységes kínai termékkép kialakítása, mely az egyik legnehezebb feladat, hiszen az országimázs leggyengébb pontja a „country of origin”. Ehhez természetesen a kínai kormány beavatkozása szükséges. Támogató magatartást kell tanúsítani a kínai vezető márkáknak is, illetve a kisebb márkáknak is, s a nem márkázott termékeket is márkával kell ellátni, esetlegesen az iparághoz tartozó nagyobb márkáknak kell felkarolniuk őket. A minőség az egyéni kutatásaim szerint, valamint a nemzetközi kutatások szerint is a gyengesége a kínai termékeknek, melyet sok esetben az alacsony ár is kommunikál a vásárlók felé. A minőségellenőrzés, illetve az egységes minőségi szabályok megalkotása a kínai állam feladata, s ezeket a lehető legszigorúbbra kell tervezni, s a világ felé a megfelelő fórumokon kommunikálni kell. A megalkotott szabályok alól nem kaphat egy cég sem felmentést, s így a minimálisra lehet csökkenteni az olyan eseményeket, mint például a melamin-botrány volt.

ChinaTrace – tracking the label
A „Made in China” label fellendítésének érdekében egy új online nyomkövető rendszer életbe léptetését tervezik, mely a kínai összetevőkről és termékekről gyors információkhoz juthatnak mind a cégek, mind a vásárlók, mind pedig a szabályozó hatóságok. Ennek a rendszernek az életbe léptetése az őszi melamin-botrány óta elkerülhetetlennek, sőt, kívánatosnak mondható, hiszen a botrány az ország imázsát rontotta, de amellett a legszörnyűbb, hogy négy gyermek halálát és 13000 gyermek kórházi ápolását okozta. Kínának felelősséget kell vállalnia a hibáiért, s megfelelő intézkedéseket kell tennie a végzetes hibák elkerülése érdekében. TraceTracker Innovation a rendszer neve, melynek központja Norvégiában található, s a Shandong Institute for Standardisation-nel (SDIS) történő megállapodásuk szerint egy olyan webes platformot hoznak létre, nevezetesen ChinaTrace, melynek a segítségével biztosítható a minőség és biztonság a kínai termékek tekintetében és felemeli az eddig negatív asszociációkkal társított „Made in China” címkét. A ChinaTrace a Global Traceability Networkon (GTNet-en) alapszik és rendkívül gyorsan választ kaphatunk az olyan kérdésekre, mint például az ellátási lánc mely szakaszában helyezkednek el a kínai termékek és összetevők, hol, mikor, milyen biztonságban gyártották, stb. (Elérhető interneten: www.foodproductiondaily.com, letöltés ideje: 2009.január 30.)

Brand Personality

Kínának, illetve a termékeinek is meg kell találniuk a maguk márkaszemélyiségét, hiszen a vezető márkák mindenhol már személyiségként életre keltek. Példa erre Olaszország és a design, Németország és a precizitás, Japán és a robottechnológia szoros asszociációja. Az Interbrand 2008-as kutatása szerint a legnagyobb kiugró teljesítmény Kína számára a személyi számítógépek és laptopok piacán várható (38%), de az egyéb elektronikai termékek és a mobilpiac is vonzó lehetőség lehet az országnak. A személyi számítógépek piacán a Lenovo globális ismertsége és elismertsége miatt egyre nagyobb szeletet hasít ki a piacon megjelenve a legnagyobb versenytársak mellett. A Lenovo mind a primer, mind a szekunder kutatások szerint a legismertebb kínai márka, mely a pekingi olimpia révén tartósabb és szélesebb körű ismertséget, valamint teljesítménye alapján bizalmat is szerzett, mely biztató jövőt tár a cég elé, s talán a Lenovo segítségével Kína imázsa is pozitívan alakítható.

Következtetések
Kína imázsalakítási stratégiája felfogásom szerint számos összetevőből áll, melyet legjobban az alábbi ábra mutat be:
4. ábra
Kína imázsalakítási stratégiája (Saját készítésű ábra)

Forrás:
Az imázs formálásában a kínai kormánynak főszerepet kell vállalnia, hiszen számos intézkedés csak az állam beavatkozásával végrehajtható. A főszerep nemcsak az anyagi támogatásban merül ki, hanem egy, a nemzetet összetartó erőként kell funkcionálnia az államnak, illetve az eddigi szélsőséges, néhol már agresszívnek nevezhető viselkedését is a háta mögött kell hagynia a sikeres együttműködés érdekében.

Az elsődleges teendő a szekunder és primer kutatások leggyengébb pontjának, a „Made in China” label-lel kapcsolatos negatív asszociációknak a kiküszöbölése, s ehhez a minőségjavítás, márkázás, illetve a megfelelő marketing-mix megtalálása az út. A minőségjavításhoz természetesen egy megfelelő minőségellenőrző rendszernek is kell rendelkezésre állnia, illetve ezt a világ tudomására is kell hozni a megfelelő médiumokon. A törekvés már létezik Kína stratégiájában, mely a ChinaTrace nevet viseli, s a globális angol nyelvű kínai honlap kiváló platformot nyújthat a minőségellenőrző rendszernek.

Az olimpia ugyan a kutatások szerint kis mértékben már kifejtette pozitív hatását az országimázsra vonatkozólag, azonban az országimázs javulása hosszútávon mérhető folyamat eredménye. Így ugyan emelte az olimpia a Kína iránti bizalmat, azonban egy melamin-botrányhoz hasonló negatív nemzetközi esemény rontja azt az imázst, melyet a pekingi olimpiával sikerült felépíteni.

Bár e nem várt események valóban rontják az országimázst, valamint a FutureBrand kutatása szerint a legtöbb ismérv szerinti rangsorolásban Kína elvesztette régi helyét vagy meg sem jelent a kiemelt országok között, azonban a „Rising Star”, valamint a „Most Impressive Last Year” témakörben elért első helyezések biztatólag hatnak a jövőt illetően. Véleményem szerint, ha a lehetőségeket és a stratégiai változtatásokat megfelelően alakítja Kína, akkor a közeljövőben az eddig évről évre romló imázs önmagára lel, s fellendülésnek indul.

Ne felejtsük el, Kína korántsem tűnik el a közeljövőben sem, már ami az eseménymarketinget illeti, hiszen 2010-ben világkiállítást rendez Shanghajban, mely hatása véleményem szerint hangsúlyozni fogja az olimpia által elért eredményeket.

Függelék

5. ábra
Anholt Nation Brand Index rangsor, 2007

Forrás: www.earthspeak.com, letöltés dátuma: 2008. március 3.

6. ábra
Anholt – Gfk Roper Nation Brand Index rangsor, 2009

Forrás: Anholt – Gfk Roper Nation Brand Index Report Highlights. Elérhető interneten: www.gtai.com, letöltés dátuma: 2009. január 31.

� TDK I. helyezés, BCE intézményi TDK-n (2008)


� Az Anholt Nation Brand Index 2007-es és 2008-as rangsorát a függelékben megtekinthetik

